# Paula Miinalaisen artikkeli Systeemityöyhdistys Sytyke ry:n jäsenlehdessä Sytyke numerossa 1/2013

# Mikroyrittäjänä suhdanteiden pyörteissä

Olen yksi noin 160 000 Suomessa toimivasta yksinyrittäjästä. Olen ollut IT-alan yrittäjä lähes 30 vuotta. Nyt minulta pyydettiin artikkelia Sytyke-lehden teemanumeroon. Mitä kiintoisaa minulla olisi kerrottavana? Yrittäjän arkea ja onnea? Ehkä sittenkin voisin peilata it-alan kehitystä. Miten pienyritys purjehtii suhdanteiden aalloilla?

Yrittäjyys lähtee minun kohdallani vapauden kaipuusta. Halusta olla ”ittellinen”. Halusta päättää omista tekemisistä, halusta ohjata omaa osaamiskehitystä.

Olen ollut kuitenkin sillä tavalla suunnitelmallinen, että kaksi viimeistä työpaikkaani valitsin tähtäimessä oma yritys. Hakeuduin tietokoneiden maahantuojalle myyntineuvottelijaksi saadakseni myyntikokemusta. Siirtyminen yrittäjäksi suoraan hallinnolliselta osastolta tuntui liian uskaliaalta. Sitten minulle tarjottiin koulutussuunnittelijan tehtävää ATK-instituutissa. Mikä tilaisuus tämä olikaan oppia viimeisimmät suunnittelun ja ohjelmoinnin suuntaukset!

Olen toiminut vuodesta 1984 lähtien riippumattomana konsulttina ja kouluttajana pääasiassa tietotekniikkapalvelujen ostajan puolella pöytää. Perehdyin amerikkalaisten gurujen johdolla transaktioanalyysiin ja NLP:hen sekä pedagogiikan uusiin virtauksiin. Rakensin asiakkaiden tarpeisiin räätälöityjä kursseja projektin johtamisesta ja vuorovaikutustaidoista, testauksesta ja laadunvarmistuksesta. Nautin uuden oppimisesta. Lomat järjestin koulujen lomien mukaan. Tämä sopi myös asiakkaille. Lomaviikot ovat heilläkin hiljaisia viikkoja.

Sitten tuli vuosi 1991 ja puhelimeni lakkasi soimasta. Kukaan ei kysynyt koulutusta. Soitin asiakkaille ja sain kuulla, että ”nyt ei ole budjettia”. Jokaiselta yrittäjältä voidaan kysyä: ”Missä olit vuonna 1991? Mitä teillä silloin tehtiin?” Yrittäjä muistaa kyllä. Vasta muutamia vuosia myöhemmin ymmärsin taloudellisista suhdannekäyristä, mitä todella oli tapahtunut. Sisäistin, miten jyrkkä laskusuhdanne silloin oli.

Siinä yrittäjänä ihmettelin, mikä nyt neuvoksi. Erään kerran istuin Helsingin Messukeskuksessa Microsoftin osastolla kuuntelemassa demoa uusista toimistotyökaluista – Microsoftin Office-paketista. Oivalsin, että tuossa on mahdollisuus. Valmistan Excelin, Wordin ja PowerPointin kursseja. Tarjoan yrityksille Office-tuotteiden käyttöönottokoulutusta niin, että koulutukseen on upotettu kyseisen organisaation standardit ja tavat. Olin panostanut vuorovaikutustaitoihin. Uusien tuotteiden jalkauttamisessa siitä olisi hyötyä.

Näin yritykseni tuotevalikoima meni kokonaan uusiksi 1990-luvun alkupuolella suhdannevaihtelun ja yleisen kehityksen vuoksi. Lama kasvatti työllisyyskoulutustarvetta ja niin sain taas kouluttaa myös projektityötä ja vuorovaikutustaitoja. Office-paketin koulutustarjonta lisääntyi, markkinat kypsyivät ja kilpailtiin loppuun.

Vuosituhannen vaihde työllisti laajalti it-ammattilaisia. Piti varmistaa, että ohjelmien päivämäärätiedot selviävät kunnialla vuosituhannen vaihtumisesta. Osallistuin tähän suururakkaan. Pengoin vanhoja ohjelmia. Rinnalla uusinta uutta oli WAP ja siihen liittyvät suunnitelmat. Nämä ideat eivät onneksi toteutuneet.

Kun vuosituhannen vaihteen ongelmista oli selvitty, alettiin voimakkaasti puhua ohjelmistotuotannon siirrosta halvempiin maihin – lähinnä Kiinaan. Kuitenkin jotain on tehtävä Suomessakin. Tilaajan on varmistettava tuotteen laatu. Tilaajan täytyy testata ja hyväksyä ohjelmistot. Järjestelmän vaatimukset pitää dokumentoida aikaisempaa tarkemmin. Kun toteutustyö tehdään vieraassa kulttuurissa, niin nämä tarpeet vain korostuvat.

Silloin kun olin vastuussa ohjelmistokehityksestä, testaus oli tärkeää – se oli kunnia-asia. ATK-instituutin kurssiosaston testauskurssien kehittäminen oli ollut vastuullani. Niinpä arvioin, että kannattaa panostaa testausosaamiseen ja päivittää tiedot. Tarjoan laatuun ja testaukseen liittyviä palveluja ostajan puolella pöytää. Tämä oli jo toinen iso suhdanteista johtuva suunnan muutos.

Vuosien varrella opittua

Yrittäminen näyttää helpolta. Yrittäjyys verrattuna työsuhteeseen on kuitenkin aivan eri asia. Kun minulta on kysytty yrittämisen aloittamiseen liittyviä asioita, neuvon aina kääntymään Uusyrittäjäkeskuksen puoleen (http://uusyrityskeskus.fi/). Itse kävin aikanaan parin viikonlopun mittaisen uusille yrittäjille tarkoitetun kurssin sekä päivän mittaisen Psykon järjestämän soveltuvuustestin. Onneksi Psykon konsultti näytti vihreää valoa.

Koulutuksen lisäksi kannattaa ihan aluksi hankkia hyvä tilitoimisto. Vaikka kirjanpidon asiat olisivat kuinka tuttuja, niin kirjanpitoon ja verotukseen liittyy kuitenkin hankalia yksityiskohtia ja jatkuvia muutoksia. Yrittäjän kannattaa panostaa omaan ydinosaamiseen ja ostaa tilitoimistopalvelut.

Mikroyrittäjä törmää toistuvasti muutamiin ennakkoluuloihin. Tässä on pari tavallisinta.

Myytti1

”Eihän sillä nyt mitään töitä ole”, sanotaan silloin, kun yrittäjän tilauskanta on tyhjä. Juuri tässä tilanteessa yrittäjällä on kuitenkin kaikkein eniten töitä. On todella kiire hankkia uusia toimeksiantoja, uudistaa tuotteita, tarkistaa liikeideaa jne. Yrityksellä pitää olla vähintään 3 – 6 kuukauden puskuri kassassa tällaisia tilanteita varten.

Myytti2

”Yrittäjän laskutus muodostuu yrittäjän palkasta ja palkan sivukuluista.” Näin ei todellakaan ole. Laskutuksen tulee kattaa mm. kunnolliset vakuutukset, eläkemaksut, koulutuksen, sairausajan, markkinoinnin ja mainonnan kustannukset. Kannattaa tutustua hyviin hinnoittelumalleihin. Hintaan vaikuttaa tietysti myös markkinoiden kilpailutilanne.

Verkostot ja kouluttautuminen

Olen aina ollut ”yhdistysfriikki”. Yrittäjän näkökulmasta yhdistystoiminta on hyödyllistä. Yhdistyksissä luodaan verkostoja ja opitaan kustannustehokkaasti. Itse olen toiminut aktiivisesti mm. seuraavissa yhdistyksissä: Helsingin yrittäjät, Helsingin Tietojenkäsittely-yhdistyksen osaamisverkostot, Systeemityöyhdistys, Projektityöyhdistys ja Tietoturvayhdistys. Näissä kaikissa järjestetään ilmaisia tapahtumia, joissa on puhumassa korkealuokkaiset asiantuntijat. Samoin seminaarit ja maksulliset koulutustapahtumat ovat varsin kohtuuhintaista. Olen käyttänyt näitä etuja paljon hyväkseni.

Mikroyrittäjänä olen saanut haluamani vapauden ja vastuun. On tarvittu paljon riskinottokykyä ja epävarmuuden sietokykyä sekä halua tarttua uuteen. Nyt minulle on uusinta uutta osallistuminen Sytykkeen kirjamaratooniin (booksprint). Kirjoitimme viikonlopun aikana ensimmäisen version kirjasta ”376 vuotta ketteriä kokemuksia”.

Paula Miinalainen